ไชยชนก ชิดชอบ

ไชยชนก ชิดชอบ  (เกิด 14 กรกฎาคม พ.ศ. 2533)  เป็นนักการเมืองชาวไทย ปัจจุบันดำรงตำแหน่งเป็นรัฐมนตรีว่าการกระทรวงดิจิทัลเพื่อเศรษฐกิจและสังคม เป็นเลขาธิการพรรคภูมิใจไทย และสมาชิกสภาผู้แทนราษฎร แบบบัญชีรายชื่อ อดีตสมาชิกสภาผู้แทนราษฎรจังหวัดบุรีรัมย์ และอดีตประธานเจ้าหน้าที่บริหารบุรีรัมย์ ยูไนเต็ด อีสปอร์ต บุตรชายเนวิน ชิดชอบ และกรุณา ชิดชอบ

 ประวัติ 
ไชยชนกเกิดวันที่ 14 กรกฎาคม พ.ศ. 2533 เป็นบุตรชายคนโตของเนวิน ชิดชอบ ประธานสโมสรฟุตบอลบุรีรัมย์ ยูไนเต็ด และ กรุณา ชิดชอบ อดีตนายกองค์การบริหารส่วนจังหวัดบุรีรัมย์ ไชยชนกได้รับการผลักดันให้เดินทางไปศึกษาที่ประเทศอังกฤษ สหราชอาณาจักร ตั้งแต่ปี พ.ศ. 2541 ขณะที่อายุ 8 ปี โดยจบการศึกษาระดับไฮสกูลที่โรงเรียน Millfield Preparatory School ไชยชนกเคยศึกษาในระดับอุดมศึกษาที่ City St George’s, University of London ก่อนจะกลับประเทศไทยเพื่อศึกษาต่อระดับปริญญาตรีและจบการศึกษาจากคณะรัฐศาสตร์ สาขาการปกครองท้องถิ่น มหาวิทยาลัยเฉลิมกาญจนา บุรีรัมย์  

ไชยชนกใช้เวลาศึกษาในประเทศอังกฤษเป็นเวลา 17 ปี จนกระทั่งในปี พ.ศ. 2558 ขณะที่ไชยชนกอายุ 25 ปี จึงเดินทางกลับประเทศไทย และสมัครเข้ารับราชการทหารทันที เป็นทหารกองประจำการ สังกัดกองทัพบก ผลัด 1 

 การทำงาน 

 กีฬา 
ไชยชนกมีความสนใจในด้านกีฬา โดยเฉพาะฟุตบอล จึงเข้ามาช่วยบิดาดูแลสโมสรฟุตบอลบุรีรัมย์ ยูไนเต็ด รวมทั้งสนามแข่งรถ ช้าง อินเตอร์เนชั่นแนล เซอร์กิต และยังก่อตั้งบุรีรัมย์ ยูไนเต็ด อีสปอร์ต พร้อมทั้งมีส่วนร่วมนำทีมดังกล่าวชนะเลิศการแข่งขันอารีนาออฟเวเลอร์ ทั้งโปรลีก 2 สมัย (ฤดูหนาว พ.ศ. 2562 และฤดูร้อน พ.ศ. 2563) และระดับนานาชาติในปี พ.ศ. 2564 โดยไชยชนกมีประวัติการทำงานด้านกีฬา ดังนี้

 16 เมษายน พ.ศ. 2559 - 24 ตุลาคม พ.ศ. 2562 – ผู้จัดการโครงการ บริษัท บุรีรัมย์ยูไนเต็ดอินเตอร์เนชันแนลเซอร์กิต จำกัด
 25 ตุลาคม พ.ศ. 2562 - 30 เมษายน พ.ศ. 2566 – ผู้จัดการงานอีเวนต์ บริษัท บุรีรัมย์ยูไนเต็ดอินเตอร์เนชันแนลเซอร์กิต จำกัด
 30 ตุลาคม พ.ศ. 2560 - 15 สิงหาคม พ.ศ. 2564 – รองผู้อำนวยการสายงานการตลาดและการสื่อสาร บริษัท บุรีรัมย์ ยูไนเต็ด จำกัด
 16 ตุลาคม พ.ศ. 2564 - 30 เมษายน พ.ศ. 2566 – ที่ปรึกษา บริษัท บุรีรัมย์ ยูไนเต็ด จำกัด
 1 มกราคม พ.ศ. 2563 - 30 เมษายน พ.ศ. 2566 – ประธานเจ้าหน้าที่บริหาร บริษัท บุรีรัมย์อีสปอร์ต จำกัด

 การเมือง 
เนวินได้เปิดตัวไชยชนกเป็นว่าที่ผู้สมัครสมาชิกสภาผู้แทนราษฎรจังหวัดบุรีรัมย์ของพรรคภูมิใจไทย ในพิธีทำบุญเปิดอาคารสำนักงานพรรคภูมิใจไทย อำเภอนางรอง จังหวัดบุรีรัมย์ เมื่อวันที่ 26 มิถุนายน พ.ศ. 2565 และต่อมาไชยชนกสมัครเป็นสมาชิกพรรคภูมิใจไทยเมื่อวันที่ 16 ธันวาคม ปีเดียวกัน โดยไชยชนกเป็นผู้สมัครสมาชิกสภาผู้แทนราษฎรจังหวัดบุรีรัมย์รุ่นที่ 3 ของตระกูลชิดชอบ ต่อจากชัย ชิดชอบ ผู้เป็นปู่ และเนวินผู้เป็นบิดา

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ไชยชนกลงสมัครรับเลือกตั้งสมาชิกสภาผู้แทนราษฎรจังหวัดบุรีรัมย์ เขต 2 และได้รับเลือกตั้งเป็นสมัยแรก ต่อมาเมื่อวันที่ 24 มีนาคม พ.ศ. 2567 ที่ประชุมใหญ่ของพรรคภูมิใจไทยได้เลือกไชยชนกเป็นเลขาธิการพรรค แทนศักดิ์สยาม ชิดชอบ ผู้เป็นอา ที่ลาออกจากตำแหน่ง

ในการประชุมสภาผู้แทนราษฎรเพื่อลงมติเลือกนายกรัฐมนตรี เมื่อวันที่ 5 กันยายน พ.ศ. 2568 ไชยชนกในฐานะเลขาธิการพรรคภูมิใจไทย ได้เสนอชื่ออนุทิน ชาญวีรกูล หัวหน้าพรรค และบุคคลที่ได้รับเสนอชื่อเป็นนายกรัฐมนตรีคนเดียวในบัญชีที่พรรคภูมิใจไทยแจ้งไว้ในการเลือกตั้งทั่วไปเมื่อสองปีก่อนหน้านั้น เป็นนายกรัฐมนตรีคนที่ 32 หลังจากนั้นเขาได้รับการแต่งตั้งเป็นรัฐมนตรีว่าการกระทรวงดิจิทัลเพื่อเศรษฐกิจและสังคม ในคณะรัฐมนตรีอนุทินโปรดเกล้าฯ ครม.อนุทิน 1 แล้ว นายกฯ นั่งควบมหาดไทย-เช็กชื่อ 36 รมต. และเป็นรัฐมนตรีว่าการกระทรวงที่อายุน้อยที่สุดในประเทศไทย

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 ไชยชนกได้ลงสมัครรับเลือกตั้งเป็นสมาชิกสภาผู้แทนราษฎรแบบบัญชีรายชื่อ ลำดับที่ 2 ถัดจากอนุทินผู้เป็นหัวหน้าพรรค และได้รับเลือกตั้ง ทั้งนี้ ในการเลือกตั้งครั้งดังกล่าว พรรคภูมิใจไทยชนะการเลือกตั้งเป็นอันดับที่ 1 ไชยชนกในฐานะเลขาธิการพรรคจึงได้รับมอบหมายจากพรรคให้เป็นตัวแทนในการประสานงานกับพรรคการเมืองต่าง ๆ เพื่อรวบรวมเสียงจัดตั้งรัฐบาล

 สมาชิกสภาผู้แทนราษฎร 
ไชยชนก ชิดชอบ ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดบุรีรัมย์ สังกัดพรรคภูมิใจไทย
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคภูมิใจไทย

 ดูเพิ่ม 

 เนวิน ชิดชอบ
 กรุณา ชิดชอบ
 บุรีรัมย์ ยูไนเต็ด อีสปอร์ต
 พรรคภูมิใจไทย

 เครื่องราชอิสริยาภรณ์ 
ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ชั้นต่ำกว่าสายสะพาย ประจำปี ๒๕๖๗, เล่ม ๑๔๑ ตอนพิเศษ ๓ ข หน้า ๖, ๑๓ สิงหาคม ๒๕๖๗
 อ้างอิง 

 แหล่งข้อมูลอื่น 



หมวดหมู่:เนวิน ชิดชอบ
หมวดหมู่:สกุลชิดชอบ
หมวดหมู่:กรรมการและประธานสโมสรฟุตบอลบุรีรัมย์ ยูไนเต็ด
หมวดหมู่:นักการเมืองจากจังหวัดบุรีรัมย์
หมวดหมู่:รัฐมนตรีว่าการกระทรวงดิจิทัลเพื่อเศรษฐกิจและสังคมไทย
หมวดหมู่:สมาชิกสภาผู้แทนราษฎรจังหวัดบุรีรัมย์
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคภูมิใจไทย
หมวดหมู่:บุคคลจากมหาวิทยาลัยเฉลิมกาญจนา
หมวดหมู่:ผู้ได้รับเครื่องราชอิสริยาภรณ์ ท.ม.